Mati Alaveril tuleb tagastada talle 2001. aastal antud Eesti Punase Risti IV klassi ja 2006. aastal antud Valgetähe III klassi teenetemärk, teatas presidendi kantselei esmaspäeval.

Teenetemärkide seaduse järgi võib president otsustada teenetemärgi ära võtta, kui inimese hilisem käitumine on olnud niivõrd vääritu, et see välistaks talle teenetemärgi andmise.

Eesti Suusaliidu juhatus on otsustada esitada prokuratuurile Alaveri suhtes kuriteoteate.

Alaver kinnitas ERR-ile antud intervjuus, et tema andis suusataja Karel Tammjärvele Saksa spordiarsti Mark Schmidti kontaktid, kuid lükkas samas tagasi väite, nagu ta oleks dopingu tarvitamist tolereerinud.

"Tunnistan täna, et see on mu elu suurim viga, mida ma siiralt kahetsen," ütles Alaver.